AĠENZIJA GĦAR-REĠISTRU TAL-ARTIJIET .td_uid_2_61f3e71570d03_rand.td-a-rec-img{text-align:left}.td_uid_2_61f3e71570d03_rand.td-a-rec-img img{margin:0 auto 0 0} Il-Perit Michelle Piccinino nħatret bħala Kap Eżekuttiv ġdid tar-Reġistru tal-Artijiet u se tkun qed tmexxi l-awtorità wara l-Kap Eżekuttiv, Charles Attard. Tħabbar dan fi stqarrija l-Ġimgħa mill-Aġenzija tar-Reġistru tal-Artijiet. Il-Perit Michelle Piccinino gradwat bħala perit u inġinier ċivili mill-Università ta' Malta f'Ġunju tal-1995. Minn dakinhar, kienet fdata f'diversi karigi għolja fis-settur pubbliku. Hija bdiet il-karriera tagħha fi ħdan l-Awtorità Maltija għall-Ambjent u l-Ippjanar u kompliet fi ħdan l-Awtorità Maltija għall-Ambjent u r-Riżorsi (ERA), li hija r-regolatur ewlieni tal-ambjent. Minn Marzu 2020, bdiet tokkupa l-kariga ta' kap eżekuttiv tal-ERA. Filwaqt li rringrazzja lil Charles Attard tas-servizz dedikat lejn ir-Reġistru tal-Artijiet, is-Segretarju Parlamentari Alex Muscat ta merħba lil Piccinino u semma li hemm riforma estensiva ppjanata għal dan il-qasam. Muscat awgura lill-ħaddiema tar-Reġistru tal-Artijiet u tenna l-irwol importanti li jokkupaw fil-qasam tal-art u l-proprjetà fil-gżejjer Maltin. Fi stqarrija separata l-Ġimgħa wkoll, l-ERA rringrazzjat lil Perit Piccinino għax-xogħol tagħha matul il-mandat tagħha, li fih l-Awtorità qalet li ssimplifikat il-proċeduri u investiet fi pjattaformi diġitali li joffru interface aħjar mal-pubbliku ġenerali. Fl-istqarrija ntqal li l-Bord tal-ERA innomina lil Kevin Mercieca, bħala l-aġent CEO, filwaqt li qalet li l-proċess tal-ħruġ ta' sejħa pubblika uffiċjali għall-ħatra ġdida mixja ġmiela. .td_uid_3_61f3e71571520_rand.td-a-rec-img{text-align:left}.td_uid_3_61f3e71571520_rand.td-a-rec-img img{margin:0 auto 0 0}